Gabriel Urralburu - Wikipedia, entziklopedia askea.

# Gabriel Urralburu

### Wikipedia(e)tik

Gabriel Urralburu Tainta (Ezkaroz, Nafarroa, 1950eko azaroaren 6a - ) euskal politikaria da, 1984 eta 1991 bitartean Nafarroako presidente izandakoa. Zientzia teologiko eta moraletan lizentziaturik, apaiza izan zen 1984an utzi arte.

Frankismoaren kontrako kristaua, Victor Manuel Arbeloaren eskutik PSOEn sartu zen 1973an. Alderdiaren antolakuntza Nafarroan zuzendu zuen. Francoren ondoko lehen hauteskunde demokratikoetan (1977ko ekainaren 15ean) PSOEko zerrendaburu izan zen Nafarroan, Diputatuen Kongresurako eserlekua lortuz. 1979ko martxoaren 1eko hauteskundeetan berriro aukeratu zuten.

Nafarroan, 1979ko apirileko hauteskundeetan PSOEren zerrendaburua izanda, 15 eserleku erdietsi zituen, eta bigarren alderdia bihurtu ziren. 1980 eta 1982 bitartean Estatuarekin Nafarroako Foruen Hobekuntzaren gaineko eztabaideetan parte hartu zuen.

Nafarroako sozialistak PSEren barnean izan ziren 1982 arte, non PSN sortu zen. Lehen Idazkari Orokorra Gabriel Urralburu hautatu zuten.

Nafarroako Parlamenturako lehen hauteskundeetan, 1983an, PSOEren zerrendaburua izan zen berriro. Gobernua osatu ahal izanda, Nafarroako lehen presidentea bilakatu zen. Hurrengo hauteskundeetan (1987an) berriz irabazi zuen, eta berriz osatu zuen gobernua. Hurrengoetan (1991n), halere, 19 eserleku lortu arren (orain arte PSNk inoiz eskuratu duen kopuru handiena), oposiziora igaro behar izan zuen, Juan Cruz Alliren UPNk 20 erdietsi baitzituen. Izan ere, Nafarroako eskuin osoa zerrenda berean aurkezten zen lehen aldia baitzen.

Hurrengo urteetan ustelkeria egotzi zioten Urralbururi, obra publikoak esleitzearen truke dirua jasotzeagatik. Hori dela eta, 1998an Nafarroako Entzutegiak 11 urteko kartzela-zigorra eta 780 miloi pezetako isuna ezarri zizkion. 2001eko martxoan, aldiz, Espainiako Auzitegi Nazionalak espetxealdia 4 urtetara murriztu zuen. Auzi berean, Urralbururen emaztea, Antonio Aragon (Obra Publikoen kontseilaria), honen emaztea, Luis Roldan (Guardia Zibilaren zuzendaria) eta Jorge Esparza diruzaina ere kondenaturik suertatu ziren.

"http://eu.wikipedia.org../../../g/a/b/Gabriel_Urralburu_92b8.html"(e)tik eskuratuta

Kategoriak: Euskal politikariak • Nafarroako presidenteak • PSN • 1950eko jaiotzak

##### Views

- Artikulua
- Eztabaida
- Oraingo berrikuspena

##### Bilatu

##### Beste hizkuntzak

- Español